אורן חזן מודה: שימשתי כנציג בעלי קזינו וביקרתי במועדוני חשפנות - גלובס
נתח שוק וצרכנות אורן חזן מודה: שימשתי כנציג בעלי קזינו וביקרתי במועדוני חשפנות
כך הפכו יזמי חברת השוברים למיליונרים: "ברגשות מעורבים"
אורן חזן מודה: שימשתי נציג בעלי קזינו וביקרתי במועדוני חשפנות
ח"כ חזן הודה בדברים במסגרת ההליכים המקדמיים בתביעת הדיבה שהגיש נגד כתב חדשות 2 עמית סגל בעקבות התחקיר שפרסם אודותיו ■ חזן: "את כתובת המלון ואת שמות בעליו אינני זוכר" ■ ביהמ"ש: "תשובותיו מתחמקות"
סגן יו"ר הכנסת, ח"כ אורן חזן, הודה כי עבד בבולגריה ללא אישור עבודה, וכי ביקר במועדוני חשפנות בתקופה זו. הדברים נאמרו במסגרת ההליכים המקדמיים שהתקיימו במסגרת תביעת הדיבה שהגיש חזן נגד כתב חדשות 2 עמית סגל, לאחר פרסום תחקיר ביוני 2015 שהציג אותו לכאורה כבעלי קזינו שסיפק ללקוחותיו סמים ושירותי ליווי של נשים.
במהלך הדיון טען שופט בית משפט השלום בתל-אביב, עזריה אלקלעי, כי "תשובותיו של ח"כ אורן חזן מתחמקות ובלתי מלאות", ודרש ממנו להשיב בתצהיר, בתוך שבוע, לשאלות של עמית סגל.
השופט אלקלעי פסק כי "אין בידי לקבל את תשובותיו של חזן כי אינו זוכר פרטיים מהותיים כדוגמת כתובת המלון שבו שכן הקזינו בבולגריה ומי היו בעלי החברה שבבעלותה היה הקזינו". החלטת בית המשפט ניתנה לבקשת חדשות 2.
במסגרת ההליכים המקדמיים אמר חזן: "עבדתי בבולגריה בלא אישור עבודה, שימשתי כנציג בעלי קזינו גולד בניהול המלון. את כתובת המלון ושמות בעליו אינני זוכר". עוד אמר כי ייצג את דודו במשך מספר חודשים, ווסיף: "קיבלתי מלקוחות הקזינו בקשות הנוגעות למתן שירותי מין".
עורכי הדין ד"ר ישגב נקדימון ודקלה בירן, המייצגים את חדשות 2, שאלו מי היו בעלי החברה שניהלה את אותו מלון ומה הייתה כתובתו, וחזן ענה: "איני זוכר".
עוד במסגרת השאלון נשאל חזן "האם התנהלו כנגדך הליכים משפטיים ו/או פליליים (לרבות הליכי הוצאה לפועל) בעשר השנים האחרונות?". הוא השיב בקצרה כי התנהלו נגדו הליכי הוצאה לפועל כערב של חברת "אחי עם יוזמה", שבה היה בעל מניות.
כעת, הורה בית המשפט לחזן להשיב בתצהיר משלים מי פתח בהליך נגדו, בגין מה וכיצד הסתיים ההליך. בחדשות 2 אומרים כי זאת משום שיש רלוונטיות רבה להליכים שננקטו נגד עסקיו טרם היבחרו לכנסת.
עוד חייב בית המשפט את חזן להשיב מהן נסיבות הסכסוך העסקי בין קרובי משפחתו של חזן לאביו, חברת הכנסת לשעבר יחיאל חזן, וכן אילו מגבלות רפואיות חלות עליו בהקשר של עישון או הסנפה של סמים - לאחר שחזן אמר כי מצבו הבריאותי מונע ממנו לצרוך באופן זה סמים.
עמית סגל טוען בכתב ההגנה לתביעתו של חזן כי יש בידיו "שלל ראיות ועדויות, אשר מראות באופן ברור, מובהק ומפורש כי חזן שיקר לציבור במצח נחושה, שעה שטען כי עסקיו בבולגריה היו קשורים בבית מלון ולא בקזינו, וכי הוא לא עבד בקזינו. בדיקתו של סגל אודות עסקי הקזינו שבהם ח"כ חזן היה מעורב בבולגריה הובילה למידע על מעשים נוספים של חזן שבוצעו באותה תקופה, לרבות מעשים שאינם חוקיים, שאינם מוסריים ובוודאי שאינם הולמים את מעמדו ותפקידו הנוכחי של חזן כמחוקק וכנבחר ציבור".
בין היתר נאמר בכתב ההגנה כי "המידע הנוסף שהגיע לידי הנתבע הצביע על כך שלא זו בלבד שהתובע עסק בניהול קזינו, בניגוד גמור למצגים שהוצגו על-ידיו בפני הציבור, אלא שהוא גם היה מעורב בפעילות לא חוקית אשר כללה הזמנת נערות ליווי ללקוחות הקזינו ממועדון חשפנות סמוך וצריכת סמים קשים".
בכתב ההגנה נמנות לא פחות מ-11 פרשות בעלות הקשרים שליליים שבהן ח"כ חזן היה מעורב, לרבות השעייתו מניהול ישיבות הכנסת ומהשתתפות בהן וכן הגשת תצהיר כוזב למבקר המדינה. בנסיבות אלה, נטען, ח"כ חזן אינו יכול לטעון לפגיעה בשמו הטוב.
"בחינת התנהגותו של חזן לאורך זמן מעלה את ההשערה כי הוא אף נהנה במידה מסוימת מהתדמית השלילית שמעשיו והתנהגותו יצרו לו בציבור, וכי הוא מטפח ומעצים תדמית זו ככלי להתקדמות פוליטית", נכתב בכתב ההגנה.
חזן, בתביעת הדיבה שהגיש, דחה מכל וכל את הטענות שעלו בכתבה בחדשות 2. בין הצדדים החל הליך גישור שנכשל, ומשהציע בית המשפט כי מגשר אחר, עו"ד עמוס גבריאלי, אמר חזן באמצעות בא-כוחו כי הוא יכול לעמוד בהוצאות הכספיות של גישור כזה.